Foto’s: Spinnebok laat koppe krap(Foto: Jess Isden) ŉ Gemsbok met ŉ spinnerak tussen sy horings het sosialemediagebruikers laat koppe krap. Dr. Jess Isden, hoof van ŉ mens-en-dier-samesynprogram by die natuurbewaringsnavorsingseenheid (WildCRU) aan die Universiteit van Oxford in Botswana, het foto’s van dié verskynsel op Facebook gedeel. “Ons was bekommerd dat dit dalk van plastiek of mensgemaak is,” het Isden, wat die gemsbok in die Sentraal-Kalahari-natuurreservaat in Botswana gewaar het, gesê. “Ons het gekampeer toe hierdie gemsbok my aandag getrek het. Ek en my vriend kon nie uitwerk wat aan sy horings hang nie. Ons het gewag dat die gemsbok nader aan die pad kom en toe sien ons dis ŉ spinnerak wat aan sy horings klou.” Volgens Isden, ook ŉ fotografie-entoesias, het hulle die gemsbok lank dopgehou en gesien dat daar ŉ aantal lewende spinnekoppe op die spinnerak was. “Die bok was heel gelukkig om met die spinnerak en spinnekoppe oor sy gesig te loop.” Sy sê hulle het dieselfde groep gemsbokke ŉ paar dae later gesien en die spinnerak was nog ongeskonde. (Foto: Jess Isden/Facebook) “Ons het lank bespiegel of die dier bloot deur ŉ spinnerak geloop het en of dit ŉ natuurlike verskynsel is. Ek het nog nooit so iets in die natuur gesien nie.” Sosialemediagebruikers het ook hul menings hieroor geopper. “Dit lyk asof sulke wedersyds voordelige verhoudings tussen organismes algemeen is,” skryf een gebruiker. “Dit help seker om die vlieë uit sy oë te hou,” lag ŉ ander een. Dr. Robert Campbell, ŉ veearts wat spesialiseer in natuurbewaring, sê egter dat die bok heel waarskynlik deur verskeie spinnerakke gehardloop het. “Diere sal nooit toelaat dat hul beskermingsmeganismes – oë, ore en neus – belemmer word nie. ŉ Gemsbok sal nie toelaat dat enigiets sy veiligheid beïnvloed nie, en terselfdertyd sal ŉ spinnekop nie sy spinnerak op ŉ lewende en bewegende organisme spin nie. Dit maak net nie sin vir hul oorlewing nie.” Campbell sê ook die plasing van die spinnerak spreek boekdele. “Die spinnerak gaan om die horings en begin nie by ŉ vaste punt soos alle ander spinnerakke nie. Die bok moes daardeur gehardloop het.” “Mens moet onthou dat oorlewing die belangrikste doel vir enige spesie is en hierdie spinnerak bevoordeel nie die gemsbok óf die spinnekop genoeg om dit die moeite werd te maak nie.”